Inspectorii de muncă din Gorj vor efectua acțiuni de control la societățile de curierat. Acțiunea este necesară ca urmare a dezvoltării activității de curierat rapid și are ca scop diminuarea riscului de accidentare în timpul activităților de manipulare coletărie și corespondență, potrivit ITM Gorj.
"Având în vedere programul propriu de acțiuni al Inspectoratului Teritorial de Muncă Gorj privind domeniul Securității și Sănătății în Muncă, în perioada martie 2024 – decembrie 2024, inspectorii de muncă din cadrul Compartimentului Control Sănătate și Securitate în Muncă vor desfășura acțiunea de control privind respectarea prevederilor legale de securitate și sănătate în muncă privind activitatea de manipulare manuală/mecanizată a coletelor și corespondenței, Cod CAEN 5320 – Alte activități poștale si de curier.
Acțiunea este necesară ca urmare a dezvoltării activității de curierat rapid și are ca scop diminuarea riscului de accidentare în timpul activităților de manipulare coletărie și corespondență. Conform informațiilor, această activitate are la bază o logistică, ce se regăsește la locurile de depozitare și sortare, respectiv utilaje de transport și transfer colete și corespondență complexă. În acest context, considerăm necesară verificarea respectării prevederilor de securitate și sănătate în muncă privind organizarea acestei activități și privind utilizarea acestor utilaje", au transmis reprezentanții ITM Gorj.
Obiectivele controlului
Conducerea ITM Gorj a transmis care vor fi obiectivele acestor controale: "Prin acțiunea de control se urmărește creşterea gradului de conștientizare a angajatorilor şi a lucrătorilor în ceea ce priveşte necesitatea respectării prevederilor legale referitoare la securitatea şi sănătatea în muncă în societățile comerciale care au acest obiect de activitate, diminuarea consecinţelor sociale şi economice negative care derivă din nerespectarea prevederilor legale, realizarea și implementarea evaluărilor de risc de către angajator, întocmirea planului de prevenire şi protecție, elaborarea de instrucţiuni proprii pentru completarea şi/sau aplicarea reglementărilor de securitate şi sănătate în muncă, asigurarea de către angajator a instruirii suficiente şi adecvate în domeniul securităţii şi sănătăţii în muncă pentru toți lucrătorii angrenați în activitatea de manipulare a coletelor/ corespondenței, atât la locul de depozitare și sortare, pe parcursul desfășurării logistice, cât și în cazul transferului coletelor și corespondenței cu ajutorul mijloacelor auto și implementarea de măsuri ce pot fi aplicate în perioadele cu temperaturi extreme, pentru menținerea stării de sănătate a angajaților".